Pr. Lauri 30.09.2021

Justiitsminister

Hr. Aab

Riigihalduse minister

Lugupeetud Maris Lauri

Lugupeetud Jaak Aab

Lähtuvalt erinevate osapoolte aktiivsest vastusseisust ning jalgpallihalli rajamise vastu algatatud kohtuasjast, oleme jõudnud seisukohale, et tekkinud olukorras ei oleks jalgpallihalli rajamine Maarjamäe jalgpallikeskuse territooriumile (kinnistule aadressil Tuulenurga 1) kõikidele osapooltele sobilik lahendus. Samuti ei soovi me vähimalgi määral kommunismiohvrite memoriaali ja jalgpallihalli omavahelist vastandamist, kuna meie hinnangul on mõlemad rajatised olemuslikult äärmiselt vajalikud. Lisaks loeme oluliseks ajafaktorit – hetkeseisu arvestades pole võimalik jalgpallihalli valmimise tähtaega prognoosida, mistõttu kannatavad kõige enam SK FC Levadia enam kui 300 noormängija talvised treeningtingimused.

Oleme jõudnud seisukohale, et tekkinud pingelise olukorra kõige mõistlikumaks lahenduseks oleks jalgpallihalli rajamine mõnele teisele sobilikule kinnistule Pirita või Lasnamäe piirkonnas.

Sellega seonduvalt esitame omapoolse kompromissettepaneku jalgpallihalli asukoha muutmiseks alljärgnevatel tingimustel:

1. Maarjamäe jalgpallikeskuse territooriumile (Tuulenurga 1) rajatakse ainult jalgpalliklubi administratiivhoone;
2. Riik koostöös Tallinna linnaga pakub SK FC Levadiale välja alternatiivse, selleks olemuslikult sobiliku kinnistu täismõõdulise jalgpallihalli rajamiseks Pirita või Lasnamäe piirkonnas;
3. Riigi poolt tasutakse SK FC Levadiale administratiivhoone rajamiseks kompensatsioon summas 800 000 eurot. Kompensatsioon on tarvilik seoses kahe ehitusobjekti haldamise, kommunikatsioonide rajamise, algselt kavandatust suurema jalgpallihalli ehitamise ning samuti ehitushindade märkimisväärse tõusuga viimastel aastatel.

Loodame, et konstruktiivses ning emotsioonideta koostöös jõuame peagi kõiki osapooli rahuldava terviklahenduseni.

Lugupidamisega

Sergei Hohlov Simson

Spordiklubi FC Levadia juhatuse liige